CELEX: 
Language: ro
Date: 2020-09-01 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 876/2013 al Comisiei de completare a Regulamentului (UE) nr. 648/2012 al Parlamentului European și al Consiliului în ceea ce privește modificări ale componenței, funcționării și gestionării colegiilor pentru contrapărțile centrale

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               La 27 septembrie 2012, Autoritatea Europeană pentru Valori Mobiliare și Piețe (ESMA) și-a publicat propunerea de proiecte de standarde tehnice de reglementare privind colegiile pentru contrapărțile centrale, în temeiul articolului 18 alineatul (6) din Regulamentul (UE) nr. 648/2012, care au fost adoptate de Comisie, cu câteva ajustări, prin Regulamentul delegat (UE) nr. 876/2013 al Comisiei din 28 mai 2013 privind colegiile pentru contrapărțile centrale.
            
            
               Regulamentul (UE) nr. 648/2012 a fost modificat recent prin Regulamentul (UE) 2019/2099 al Parlamentului European și al Consiliului din 23 octombrie 2019 în ceea ce privește procedurile și autoritățile implicate în autorizarea contrapărților centrale (CPC) și cerințele pentru recunoașterea CPC din țări terțe (EMIR 2.2). Articolul 18 alineatul (6) din Regulamentul (UE) nr. 648/2012, astfel cum a fost modificat, a reînnoit mandatul acordat ESMA de a elabora, în cooperare cu SEBC, proiecte de standarde tehnice de reglementare în care să precizeze condițiile în care monedele din Uniune sunt considerate drept cele mai relevante, precum și detaliile modalităților practice de funcționare a colegiilor CPC.
            
            
               Pentru a asigura coerența la nivelul Uniunii a proceselor din cadrul colegiilor, EMIR 2.2 prevede că acordurile scrise care stabilesc modalitățile practice de funcționare a colegiilor ar trebui să fie îmbunătățite și standardizate suplimentar. Pentru ca rolul membrilor colegiilor să fie mai bine promovat, aceștia ar trebui să aibă dreptul de a contribui la stabilirea ordinilor de zi ale reuniunilor colegiilor.
            
            
               Propunerea ESMA include modificări ale Regulamentului delegat (UE) nr. 876/2013 al Comisiei menite să faciliteze adaptarea în bune condiții a colegiilor CPC la dispozițiile modificate.
            
            
               2.CONSULTĂRI ÎNAINTEA ADOPTĂRII ACTULUI
            
            
               Modificările propuse ale regulamentului delegat sunt simple și au o sferă de aplicare limitată. În plus, acestea se referă doar la autoritățile competente și nu impun cerințe suplimentare participanților la piață. Prin urmare, în vederea facilitării cât mai rapide a unei adaptări adecvate a colegiilor CPC la noile dispoziții ale EMIR, în conformitate cu articolul 10 alineatul (1) din Regulamentul privind ESMA, ESMA nu a efectuat nicio consultare publică deschisă. Cu toate acestea, Grupul părților interesate din domeniul valorilor mobiliare și piețelor din cadrul ESMA a fost consultat și nu a formulat nicio observație.
            
            
               3.ELEMENTELE JURIDICE ALE ACTULUI DELEGAT
            
            
               Proiectul de act delegat se bazează pe propunerea de proiecte a ESMA și nu a fost modificat.
            
            
               Proiectul de act delegat propune următoarele modificări ale Regulamentului delegat (UE) nr. 876/2013 al Comisiei:
            
            
               –pentru a reflecta modificările introduse la articolul 18 alineatul (2) din Regulamentul (UE) nr. 648/2012, la articolul 2 din regulamentul delegat se introduce un nou alineat (4a), care precizează procedura prin care autoritățile competente și băncile centrale de emisiune menționate la articolul 18 alineatul (2) literele (ca) și, respectiv, (i) din Regulamentul (UE) nr. 648/2012 pot solicita să participe în cadrul unui colegiu în calitate de membri fără drept de vot. Noul alineat precizează că aceste autorități ar trebui să se adreseze autorității competente a CPC. Dacă autoritatea competentă refuză cererea, aceasta ar trebui să își motiveze decizia;
            
            
               –articolul 3 alineatul (4) din regulamentul delegat este modificat pentru a adăuga o trimitere la noua literă (i) de la articolul 18 alineatul (2) din Regulamentul (UE) nr. 648/2012, și anume la băncile centrale care emit alte monede decât cele mai relevante;
            
            
               –la articolul 3 din regulamentul delegat se introduce un nou alineat (6) pentru a reflecta modificările introduse la articolul 19 alineatul (3) al treilea paragraf din Regulamentul (UE) nr. 648/2012, conform cărora BCE are două voturi într-un colegiu în cazul în care este membră în temeiul articolului 18 alineatul (2) literele (c) și (h) din Regulamentul (UE) nr. 648/2012, precum și pentru a reflecta mandatul prevăzut la articolul 18 alineatul (5) al doilea paragraf punctul (i) din Regulamentul (UE) nr. 648/2012 în ceea ce privește procedura de vot;
            
            
               –la articolul 4 din regulamentul delegat se introduc noi paragrafe pentru a reflecta mandatul prevăzut la articolul 18 alineatul (5) al doilea paragraf punctele (ii) și (v) din Regulamentul (UE) nr. 648/2012 în ceea ce privește stabilirea ordinii de zi a reuniunilor colegiului și termenele minime corespunzătoare pentru evaluarea documentației relevante de către membrii colegiului, precum și pentru a reflecta modificările de la articolul 18 alineatul (4) ultimul paragraf din Regulamentul (UE) nr. 648/2012, conform căruia membrii colegiului au dreptul de a contribui la stabilirea ordinii de zi a reuniunilor colegiului. De asemenea, se precizează intervalele de timp în care trebuie distribuite și finalizate ordinile de zi ale reuniunilor colegiului. Se detaliază procedura de consemnare și distribuire a proceselor-verbale ale reuniunilor colegiului;
            
            
               –articolul 4 alineatul (5) al doilea paragraf din regulamentul delegat este modificat pentru a se preciza că membrii colegiului pot solicita o reuniune a colegiului pentru a reflecta mandatul prevăzut la articolul 18 alineatul (5) al doilea paragraf punctul (iii) din Regulamentul (UE) nr. 648/2012 în ceea ce privește frecvența reuniunilor colegiului;
            
            
               –la articolul 4 din regulamentul delegat se introduce un nou alineat (8) pentru a se preciza că un vot se poate efectua printr-o procedură scrisă pentru a reflecta mandatul prevăzut la articolul 18 alineatul (5) al doilea paragraf punctul (i) din Regulamentul (UE) nr. 648/2012 în ceea ce privește procedura de vot;
            
            
               –articolul 5 alineatul (2) din regulamentul delegat este modificat pentru a clarifica faptul că autoritatea competentă a CPC ar trebui să furnizeze informații membrilor colegiului;
            
            
               –la articolul 5 alineatul (2) din regulamentul delegat se adaugă o nouă literă (r) care include o trimitere la acordurile de externalizare pentru a reflecta modificarea introdusă la articolul 18 alineatul (1) din Regulamentul (UE) nr. 648/2012;
            
         
         
            
               –la articolul 5 alineatul (2) din regulamentul delegat se adaugă o nouă literă (s) care conține o trimitere la modificările cerințelor de participare, ale modelelor privind membrii compensatori și ale modelelor de segregare a conturilor ale CPC;
            
            
               –la articolul 5 alineatul (2) din regulamentul delegat se adaugă o nouă literă (t) care conține o trimitere la modificările aduse procedurilor CPC pentru gestionarea situațiilor de neîndeplinire a obligațiilor de plată și la rapoartele privind testarea de către CPC a procedurilor sale de gestionare a situațiilor de neîndeplinire a obligațiilor de plată efectuate în conformitate cu articolul 49 alineatul (2) din Regulamentul (UE) nr. 648/2012;
            
            
               –la articolul 5 alineatul (2) din regulamentul delegat se adaugă o nouă literă (u) care conține o trimitere la modificările modalităților de plată și de decontare ale CPC;
            
            
               –la articolul 5 din regulamentul delegat se introduce un nou alineat (5) pentru a reflecta modificările introduse prin mandatul prevăzut la articolul 18 alineatul (5) al doilea paragraf punctul (vi) din Regulamentul (UE) nr. 648/2012 în ceea ce privește modalitățile de comunicare între membrii colegiului. Se precizează că transmiterea informațiilor confidențiale ar trebui să se facă prin mijloace securizate de comunicare și că membrii colegiului ar trebui să fie întotdeauna informați în condiții de egalitate;
            
            
               –în regulamentul delegat se adaugă un nou articol 5a referitor la examinare și evaluare, pentru a reflecta modificările introduse prin mandatul prevăzut la articolul 18 alineatul (5) al doilea paragraf punctul (v) din Regulamentul (UE) nr. 648/2012. Se precizează că raportul elaborat în temeiul articolului 21 alineatul (4) din Regulamentul (UE) nr. 648/2012 ar trebui să fie transmis colegiului de către autoritatea competentă a CPC într-un termen adecvat și că membrii colegiului ar trebui să poată aduce în discuție orice puncte de interes sau preocupări cu privire la examinare sau evaluare.
            
            
               REGULAMENTUL DELEGAT (UE) …/… AL COMISIEI
            
            
               din 1.9.2020
            
            
               de modificare a Regulamentului delegat (UE) nr. 876/2013 al Comisiei de completare a Regulamentului (UE) nr. 648/2012 al Parlamentului European și al Consiliului în ceea ce privește modificări ale componenței, funcționării și gestionării colegiilor pentru contrapărțile centrale
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții
                  1
               , în special articolul 18 alineatul (6),
            
            
               întrucât:
            
            
               (1)Regulamentul (UE) nr. 648/2012 a fost modificat prin Regulamentul (UE) 2019/2099 al Parlamentului European și al Consiliului
                  2
                în ceea ce privește, printre altele, procedurile de autorizare a contrapărților centrale (CPC), autoritățile implicate în această autorizare și cerințele pentru recunoașterea CPC din țări terțe. Modificările respective includ modificări ale componenței, funcționării și gestionării colegiilor CPC. Modificările respective ar trebui să se reflecte în Regulamentul delegat (UE) nr. 876/2013 al Comisiei
                  3
               .
            
            
               (2)În conformitate cu articolul 18 alineatul (2) literele (ca) și (i) din Regulamentul (UE) nr. 648/2012, autoritatea competentă a CPC trebuie să transmită în scris prezentarea detaliată și completă a motivelor în cazul în care nu aprobă cererea unei autorități competente sau a unei bănci centrale de emisiune de a participa la colegiu. Din motive de eficiență și de securitate juridică, este important ca aceste motive să fie prezentate într-un termen rezonabil.
            
            
               (3)În conformitate cu articolul 19 alineatul (3) din Regulamentul (UE) nr. 648/2012, atunci când este membră a unui colegiu al CPC atât în contextul atribuțiilor sale privind supravegherea prudențială a instituțiilor de credit în cadrul mecanismului unic de supraveghere, cât și în calitate de bancă centrală de emisiune a uneia dintre cele mai relevante monede din Uniune în care sunt denominate instrumentele financiare compensate, Banca Centrală Europeană („BCE”) deține două voturi. Pentru a reflecta reprezentarea adecvată a BCE, ar trebui să se prevadă că, în astfel de cazuri, BCE ar trebui să aibă doi participanți cu drept de vot. 
            
            
               (4)Este necesar să se asigure un flux eficient de documentație între membrii colegiului și să li se acorde acestora timp suficient pentru pregătirea reuniunilor colegiului. Autoritatea competentă a CPC ar trebui, prin urmare, să distribuie cu suficient timp înainte ordinea de zi a reuniunii colegiului și toate informațiile relevante pentru pregătirea reuniunii respective.
            
            
               (5)Pentru a se asigura buna funcționare a colegiilor și întrunirea regulată a colegiilor, ar trebui să se organizeze o reuniune a unui colegiu al CPC cel puțin o dată pe an. Membrii colegiului pot, de asemenea, să solicite organizarea unei reuniuni a colegiului CPC atunci când consideră că o astfel de reuniune este necesară.
            
            
               (6)Este posibil să nu se poată organiza întotdeauna o reuniune fizică a colegiului. Prin urmare, colegiul CPC ar trebui să aibă posibilitatea de a vota prin procedură scrisă, atunci când acest lucru este considerat adecvat de către autoritatea competentă a CPC sau la cererea unui membru al colegiului.
            
            
               (7)Articolul 18 alineatul (1) din Regulamentul (UE) nr. 648/2012, astfel cum a fost modificat prin Regulamentul (UE) 2019/2099, atribuie noi responsabilități colegiilor CPC, inclusiv în ceea ce privește acordurile de externalizare. Autoritatea competentă a CPC ar trebui, prin urmare, să furnizeze membrilor colegiului informații cu privire la orice modificare a acordurilor de externalizare ale CPC privind activități majore legate de gestionarea riscurilor.
            
         
         
            
               (8)Pentru a permite colegiului să își exercite atribuțiile, autoritatea competentă a CPC ar trebui să furnizeze membrilor colegiului informații cu privire la modificările cerințelor de participare, ale modelelor privind membrii compensatori și ale modelelor de segregare a conturilor ale CPC, cu privire la modificările procedurilor CPC pentru gestionarea situațiilor de neîndeplinire a obligațiilor de plată și la modificările aduse modalităților de plată și de decontare ale CPC, precum și cu privire la rapoartele privind testarea de către CPC a procedurilor sale de gestionare a situațiilor de neîndeplinire a obligațiilor de plată efectuate în conformitate cu articolul 49 alineatul (2) din Regulamentul (UE) nr. 648/2012.
            
            
               (9)Pentru a proteja informațiile confidențiale și pentru a se asigura că membrii colegiului sunt informați în condiții de egalitate, schimbul de informații confidențiale ar trebui să se desfășoare prin mijloace securizate.
            
            
               (10)Pentru a oferi membrilor colegiului timp suficient să se pregătească în vederea reuniunii colegiului CPC și pentru a le permite acestora să poată aduce în discuție orice puncte de interes sau preocupări cu privire la examinarea sau evaluarea efectuată de autoritatea competentă, menționată la articolul 21 din Regulamentul (UE) nr. 648/2012, informațiile menționate la alineatul (4) al articolului respectiv ar trebui să fie transmise membrilor colegiului suficient de devreme pentru ca aceștia să le poată analiza și discuta în prealabil.
            
            
               (11)Prin urmare, Regulamentul delegat (UE) nr. 876/2013 ar trebui modificat în consecință.
            
            
               (12)Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe în urma consultării Sistemului European al Băncilor Centrale.
            
            
               (13)Modificările au un domeniu de aplicare limitat și se referă doar la autoritățile competente, fără a impune cerințe suplimentare participanților la piață. În plus, este important să li se ofere colegiilor CPC posibilitatea de se adapta cât mai curând posibil la noile cerințe introduse prin Regulamentul (UE) 2019/2099. Având în vedere domeniul de aplicare și impactul limitat al modificărilor și caracterul urgent al aplicării acestora, Autoritatea Europeană pentru Valori Mobiliare și Piețe a considerat că este extrem de disproporționat să desfășoare consultări publice deschise cu privire la proiectele de standarde tehnice de reglementare pe care se bazează prezentul regulament și să analizeze potențialele costuri și beneficii aferente. Cu toate acestea, Autoritatea Europeană pentru Valori Mobiliare și Piețe a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului
                  4
               . 
            
            
               ADOPTĂ PREZENTUL REGULAMENT:
            
            
               Articolul 1 
               Modificări aduse Regulamentului delegat (UE) nr. 876/2013
            
            
               Regulamentul delegat (UE) nr. 876/2013 se modifică după cum urmează:
            
            
               (1)La articolul 2 se introduce următorul alineat (4a):
            
            
               „(4a)
                     Autoritățile competente menționate la articolul 18 alineatul (2) litera (ca) din Regulamentul (UE) nr. 648/2012 și băncile centrale de emisiune menționate la articolul 18 alineatul (2) litera (i) din respectivul regulament care doresc să participe la colegiu transmit o cerere motivată autorității competente a CPC. În termen de 20 de zile calendaristice de la primirea cererii, autoritatea competentă a CPC fie furnizează autorității competente sau băncii centrale solicitante o copie a acordului scris spre examinare și aprobare, fie justifică în scris motivele respingerii cererii.”;
            
            
               (2)La articolul 3, alineatul (4) se înlocuiește cu următorul text:
            
            
               „(4)
                     În cazul în care o autoritate are dreptul să participe la activitățile colegiului în temeiul a mai mult de una dintre literele (c)-(i) de la articolul 18 alineatul (2) din Regulamentul (UE) nr. 648/2012, autoritatea în cauză poate nominaliza participanți suplimentari, care nu au drepturi de vot.”;
            
            
               (3)La articolul 3, se adaugă următorul alineat (6):
            
            
               „(6)
                     Prin derogare de la alineatele (4) și (5), în cazul în care este membră a colegiului în temeiul articolului 18 alineatul (2) literele (c) și (h) din Regulamentul (UE) nr. 648/2012, BCE poate nominaliza doi participanți cu drepturi de vot.”;
            
            
               (4)La articolul 4 alineatul (4), se adaugă următoarele paragrafe:
            
            
               „În sensul literei (b), autoritatea competentă a CPC distribuie un proiect de ordine de zi pentru fiecare reuniune a colegiului, cu excepția reuniunilor convocate în situații de urgență, cu suficient timp înainte de fiecare reuniune, pentru a le permite membrilor colegiului să contribuie la stabilirea ordinii de zi, în special prin adăugarea unor puncte pe aceasta.
            
            
               Ordinea de zi este finalizată de către autoritatea competentă a CPC și distribuită membrilor colegiului cu suficient timp înainte de o reuniune a colegiului. Autoritatea competentă a CPC și alți membri ai colegiului distribuie orice informații care trebuie să fie luate în considerare în cadrul unei reuniuni a colegiului cu suficient timp înainte de reuniune.
            
            
               În sensul literei (c), autoritatea competentă a CPC distribuie membrilor colegiului procesele-verbale ale reuniunilor cât mai curând posibil după desfășurarea acestora și le acordă timp suficient pentru a formula observații.”;
            
            
               (5)La articolul 4 alineatul (5), se adaugă următorul paragraf:
            
         
         
            
               „Membrii colegiului pot solicita ca autoritatea competentă a CPC să organizeze o reuniune a colegiului. Autoritatea competentă a CPC motivează în mod corespunzător orice respingere a unei astfel de cereri.”;
            
            
               (6)La articolul 4, se adaugă următorul alineat (8):
            
            
               „(8)
                     Colegiul poate vota prin procedură scrisă, la propunerea autorității competente a CPC sau la cererea unui membru al colegiului.”;
            
            
               (7)Articolul 5 alineatul (2) se modifică după cum urmează:
            
            
               (a)teza introductivă se înlocuiește cu următorul text:
            
            
               „Autoritatea competentă a CPC furnizează membrilor colegiului cel puțin următoarele informații:”;
            
            
               (b)se adaugă următoarele litere:
            
            
               „(r)modificări ale acordurilor de externalizare ale CPC privind activități majore legate de gestionarea riscurilor;
            
            
               (s)modificările ale cerințelor de participare, ale modelelor privind membrii compensatori și ale modelelor de segregare a conturilor ale CPC;
            
            
               (t)modificările procedurilor CPC pentru gestionarea situațiilor de neîndeplinire a obligațiilor de plată și rapoartele privind testarea de către CPC a procedurilor sale de gestionare a situațiilor de neîndeplinire a obligațiilor de plată efectuate în conformitate cu articolul 49 alineatul (2) din Regulamentul (UE) nr. 648/2012;
            
            
               (u)modificările modalităților de plată și de decontare ale CPC.”;
            
            
               (8)La articolul 5, se adaugă următorul alineat (6):
            
            
               „(6)
                     Membrii colegiului fac schimb de informații confidențiale prin mijloace de comunicare securizate și în condiții de egalitate.”;
            
            
               (9)Se introduce următorul articol 5a:
            
            
               „Articolul 5a 
               Contribuția colegiului la examinare și evaluare
            
            
               (1)
                     Informațiile menționate la articolul 21 alineatul (4) din Regulamentul (UE) nr. 648/2012 se transmit membrilor colegiului în timp util, pentru ca aceștia să le analizeze și să le discute înainte de următoarea reuniune a colegiului.
            
            
               (2)
                     Membrii colegiului pot aduce în discuție orice puncte de interes sau preocupări pe care le pot avea cu privire la examinarea sau evaluarea efectuată de autoritatea competentă a CPC, menționată la articolul 21 din Regulamentul (UE) nr. 648/2012. Autoritatea competentă a CPC ia în considerare aceste puncte de interes sau preocupări în măsura posibilului și îl informează pe membrul colegiului care le-a adus în discuție cu privire la modul în care acestea au fost luate în considerare.”
            
            
               Articolul 2 
               Intrare în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles, 1.9.2020
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 201, 27.7.2012, p. 1.
               
               
                  
                     (2)
                  
                        Regulamentul (UE) 2019/2099 al Parlamentului European și al Consiliului din 23 octombrie 2019 de modificare a Regulamentului (UE) nr. 648/2012 în ceea ce privește procedurile și autoritățile implicate în autorizarea contrapărților centrale și cerințele pentru recunoașterea contrapărților centrale din țări terțe (JO L 322, 12.12.2019, p. 1).
               
               
                  
                     (3)
                  
                        Regulamentul delegat (UE) nr. 876/2013 al Comisiei din 28 mai 2013 de completare a Regulamentului (UE) nr. 648/2012 al Parlamentului European și al Consiliului în ceea ce privește standarde tehnice de reglementare privind colegiile pentru contrapărțile centrale (JO L 244, 13.9.2013, p. 19).
               
               
                  
                     (4)
                  
                        Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).